Kali Briis

Kali Briis on Paides 2004. aastal asutatud kollektiiv. Selle liider on Alan Olonen, kes tegeleb ise nii muusika kirjutamise, salvestamise kui ka produtseerimisega. Bändi repertuaar on žanriliselt peamiselt indie-pop-electro, kuid sellest võib leida ka teistele žanritele omaseid rütme, nagu soul ja funk. Bändi algusaastatel tegeles Olonen muusika salvestamisega ise, mõned aastad hiljem hakkas ta tegema koostööd Laura Junsoniga. 2013. aastal loodi Kali Briis Band, kuhu esialgu kuulusid Alan Olonen (bass, vokaal), Laura Junson (vokaal, klahvpillid), Erko Niit (kitarrid), Kaarel Kuusk (klahvpillid) ning Tõnu Tubli (trummid). Praegu mängib rütmipille Karl-Markus Kohv. Kali Briis ja Kali Briis Band on välja andnud kokku viis albumit ning teinud koostööd plaadifirmadega Umblu Records, Eesti Pops ja Neat/Beat Records. 2014. aastal võitis Kali Briis Eesti Muusikaauhindade galal aasta alternatiiv/indie-albumi auhinna albumiga „Say Whaat?“. Kali Briis Band osales aastal 2015 „Eesti laulu“ saates, jõudis lauluga „Idiot“ finaali ja võitis 7. koha. Kali Briisi muusikat võib leida ka kogumikelt, nagu „Kila Kola: Various Shades of Estonian Electronica / Eesti elektroonika tõeline pale“ (2010), „Külmkõlad: 9 heliloomingulist pühendust helilooja Arvo Pärdile“ (2011) ja „Eesti Pops 2“ (2011). Kali Briis Band on esinenud muusikafestivalidel Tallinn Music Week, Jazzkaar ja Positivus. Kali Briis sai alguse aastal 2004, mil Alan Olonen hakkas sünnilinnas Paides arvutiga muusikat tegema. Alguses viljeles ta räppi, ajapikku sai muusika elektroonilisema kõla. Esmalt tegi ta kõik lood üksi. Aastal 2009 ilmus esimene EP „Breakfast“. Samal ajal hakkas ta tegema koostööd Laura Junsoniga ning 2011. aastal sündis laul „Colors“. Junsoni ja Oloneni koostöö on jätkunud tänaseni. Kali Briisi esimene täispikk album, „Homewrecker“, ilmus aastal 2011. Selle andis välja plaadifirma Umblu. Tegu on elektroonilise muusika albumiga, mis on tehtud arvutiga, vokaalid on sisse laulnud ja instrumendid sisse mänginud Olonen. 2012. aastal ilmus digitaalne album „The Moon Ghost“, millel on 10 lugu. Junson laulab sellel koos Kali Briisiga loos „Supernatural“. 2013. aasta novembris valmis Kali Briisil album „Say Whaat?“, mille andis välja Eesti Pops. Albumi lugudes segunevad bluus, pop- ja elektrooniline muusika. Albumi eest sai Kali Briis 2013. aastal Eesti Muusika Auhindadel aasta alternatiiv/indie-albumi auhinna. 2013. aastal hakkas Olonen koostööd tegema ka Erko Niidu, Kaarel Kuuse ja Hans Kurvitsaga ning sündis Kali Briis Band. Selle moodustamise ajendiks oli soov esitada Kali Briisi muusikat pillidega, jätta kõrvale arvutid ja sämplerid. 2016. aastal järgnes kollektiivi esimene ühine stuudioalbum „Let’s Play Love“, mis salvestati Pärnus Neat/Beat Recordsi stuudios. Albumi üheksa lugu moodustavad terviku, mille keskmes on armastus ja suhted. Albumit esitleti ka Riias ja Vilniuses. Järgmise plaadi väljaandmiseks kasutas Kali Briis ühisrahastusplatvormi Hooandja abi ning 17. detsembril 2018 ilmuski CD ja vinüülplaadina „Cloudy with a Chance of Briis“. Selle valmimisele aitasid kaasa ka Erko Niit ja Laura Junson. Albumi keskmes on tänapäevane nutimaailm. „Homewrecker“ (2011) „The Moon Ghost“ (2012) „Say Whaat?“ (2013) „Let’s Play Love“ (2016) „Cloudy with a Chance of Briis“ (2018) „Breakfast“ (2009) „Das Bing“ (2010) „Ilgeulme“ (2010) „Headshot“ (2011) „5151“ maxisingle (2010) „Pinocchio“ minisingle (2011) „Colors“ (2011) „Stories“ (2011) „Idiot“ (2014) „Fool Me“ (2015) „Miracle“ (2016) „Paper“ (2016) „The Curse“ (2018) „Like I Love You“ (2019) "Kali Briis". Allstarz.ee. 6. jaanuar 2015. Vaadatud 5. märtsil 2020. "The Moon Ghost". Eesti Pops. 4. oktoober 2012. Vaadatud 5. märtsil 2020. "Kodumaise elektroonika tippartist Kali Briis sai valmis uue albumi "Say Whaat?"". Elu24.ee. 7. november 2013. Vaadatud 5. märtsil 2020. Kaisa Laurimaa (22. juuni 2016). "Kali Briis Band – Let's Play Love (NeatBeat 2016)". Müürileht. Vaadatud 5. märtsil 2020. Kali Briis (16. detsember 2018). "Kali Briisi album Cloudy with a Chance of Briis". Hooandja. Vaadatud 5. märtsil 2020. Helena Juht (20. veebruar 2019). "Kali Briis – Cloudy with a Chance of Briis (NeatBeat 2018)". Müürileht. Vaadatud 5. märtsil 2020. Kali Briis Discogsis Kali Briis Soundcloudis